Vprašanje v zvezi z boniteto za uporabo osebnega motornega vozila – operativni najem

Pojasnilo DURS, št. 4216-2/2010-5, 2. 12. 2010

Zavezanca zanima odgovor na vprašanje glede načina izračuna bonitete za uporabo osebnega motornega vozila za privatne namene v primeru, ko osebno motorno vozilo ni v lasti delodajalca, niti ga ta nima v finančnem najemu, temveč ga ima v poslovnem oziroma operativnem najemu. To pomeni, da delodajalec osebnega motornega vozila nima izkazanega v svojih poslovnih knjigah. 

Pojasnjujemo, da Zakon o dohodnini (Uradni list RS, št. 51/10-UPB6; v nadaljevanju: ZDoh-2) v drugem odstavku 43. člena določa, da se, če delodajalec zagotovi delojemalcu osebno motorno vozilo za privatne namene, ne glede na dejansko uporabo vozila za privatne namene in ne glede na način, kako je delodajalec pridobil vozilo, v davčno osnovo delojemalca všteva 1,5 % nabavne vrednosti vozila mesečno, za vsak začeti koledarski mesec uporabe vozila. Nabavna vrednost vozila, ki se upošteva pri izračunu davčne osnove, se v drugem in naslednjih letih znižuje, skladno z določili tega odstavka. 

Kot nabavno vrednost se v primeru poslovnega oziroma operativnega najema upošteva nabavna vrednost vozila pri lastniku vozila, to je pri najemodajalcu vozila.